
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6.

U    I M E   R E P U B L I K E    H R V A T S K E 

R J E Š E NJ E 

	Trgovački sud u Splitu, po sucu tog suda Pašku Bačiću, kao sucu pojedincu, u postupku povodom prijedloga predlagatelja – dužnika IN CAPITA d.o.o. Split, 114. brigade 8, OIB: 11261512176, za otvaranje predstečajnog postupka, dana 12. listopada 2017. godine


r i j e š i o   j e                                               

Odbija se prijedlog predlagatelja – dužnika IN CAPITA d.o.o. Split za otvaranje predstečajnog postupka.


Obrazloženje

	Kod ovog suda je 3. listopada 2017. godine zaprimljen prijedlog dužnika IN CAPITA d.o.o. Split za otvaranje predstečajnog postupka, a koji prijedlog je naslovljen kao „Prijedlog predstečajne nagodbe“. Budući da su stupanjem na snagu novog Stečajnog zakona (Narodne novine broj 71/15 dalje SZ) prestale važiti odredbe Zakona o financijskom poslovanju i predstečajnoj nagodbi (Narodne novine broj 108/12, 144/12, 81/13 i 112/13) koje se odnose na postupak predstečajne nagodbe, to je stoga podneseni prijedlog dužnika valjalo smatrati prijedlogom za otvaranje predstečajnog postupka. 

	Prije svega valja navesti da prijedlog dužnika nije, sukladno odredbama čl. 16. st. 1. u vezi s čl. 13. SZ-a, podnesen na propisanom obrascu. Isto tako uz podneseni prijedlog nisu dostavljene sve potrebne isprave, odnosno dostavljene isprave ne sadrže sve potrebne podatke u smislu odredbi čl. 26. i čl. 27. SZ-a. Nadalje, predlagatelj nije niti uplatio predujam za troškove predstečajnog postupka u smislu odredbi čl. 28. SZ-a. 

	Unatoč naprijed navedenim nedostacima podnesenog prijedloga, ovaj sud smatra da u konkretnom slučaju nije bilo potrebe prethodno pozivati predlagatelja – dužnika na ispravak odnosno dopunu podnesenog prijedloga, budući da po ocjeni ovog suda podneseni prijedlog nije osnovan.

	Naime, provjerom u stečajnoj pisarnici ovog suda kao i uvidom u javno objavljena pismena na mrežnoj stranici e-Oglasna ploča sudova, utvrđeno je da je prethodno podnesenom prijedlogu za otvaranje predstečajnog postupka u ovom predmetu, kod ovog suda već ranije i to 8. rujna 2017. god. zaprimljen prijedlog Financijske agencije za otvaranje stečajnog postupka nad dužnikom, a koji prijedlog se kod ovog suda vodi pod posl br. St-854/2017 i o kojem prijedlogu do sada nije odlučeno. U tom prijedlogu se navodi da dužnik na dan 1. rujna 2017. god. u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana u ukupnom iznosu od 863.280,91 kn. 

Isto tako, Financijska agencija je 12.10.2017. god. dostavila ovom sudu potvrdu o neizvršenim osnovama za plaćanje dužnika te potvrdu o blokadi računa i novčanih sredstava dužnika, a kojima se potvrđuje da dužnik na dan 12.10.2017. god., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 160 dana, kao i da nepodmirene obveze dužnika na dan izdavanja potvrde iznose 869.753,14 kn.  

	Odredbama čl. 4. st. 1. SZ-a propisano je da se predstečajni postupak može otvoriti ako sud utvrdi postojanje prijeteće nesposobnosti za plaćanje. Prijeteća nesposobnost za plaćanje postoji ako sud stekne uvjerenje da dužnik svoje postojeće obveze neće moći ispuniti po dospijeću. 

	Prema odredbi čl. 4. st. 2. SZ-a smatrat će se da postoji prijeteća nesposobnost za plaćanje ako nisu nastale okolnosti zbog kojih se smatra da je dužnik postao nesposoban za plaćanje i ako je ispunjena jedna od pretpostavki propisanih podstavkom 1. do 3. tog stavka.

	Iz podnesenog prijedloga dužnika ("Opis činjenica i okolnosti koji su uvjetovali postupak predstečajne nagodbe") proizlazi da dužnik podnosi prijedlog za otvaranje predstečajnog postupka zbog toga što mu je račun blokiran. 

	Prema odredbi čl. 4. st. 2. podstavak 1. SZ-a smatrat će se da postoji prijeteća nesposobnost za plaćanje ako nisu nastale okolnosti zbog kojih se smatra da je dužnik postao nesposoban za plaćanje i ako dužnik u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. 

	Odredbom čl. 6. st. 1. SZ-a propisano je da nesposobnost za plaćanje postoji ako dužnik ne može trajnije ispunjavati svoje dospjele novčane obveze. Okolnost da je dužnik namirio ili da može namiriti u cijelosti ili djelomično tražbine nekih vjerovnika ne znači da je sposoban za plaćanje. Prema odredbi čl. 6. st. 2. podstavak 1. SZ-a smatrat će se da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. 

	Prema tome, a dovodeći u korelaciju odredbe čl. 4. st. 2. podstavak 1. i čl. 6. st. 2. podstavak 1. SZ-a, prijeteća nesposobnost za plaćanje, kao predstečajni razlog, postoji ako nisu nastale okolnosti zbog kojih se smatra da je dužnik postao nesposoban za plaćanje, odnosno ako u trenutku podnošenja prijedloga za otvaranje predstečajnog postupka dužnik u Očevidniku redoslijeda osnova za plaćanje ima jednu ili više evidentiranih neizvršenih osnova za plaćanje i to u razdoblju kraćem od 60 dana.  

	Iz podataka iz prijedloga za otvaranje stečajnog postupka nad dužnikom u predmetu ovog suda broj St-854/2017 razvidno je da je dužnik na dan 01.09.2017. god. imao evidentirane neizvršene osnove za plaćanje u neprekinutom razdoblju od 120 dana, dok je iz naprijed navedenih potvrda Financijske agencije od 12.10.2017. god. razvidno da dužnik na taj dan ima evidentirane neizvršene osnove za plaćanje u neprekinutom razdoblju od 160 dana. Iz navedenog jasno proizlazi da su računi dužnika u trenutku podnošenja prijedloga za otvaranje predstečajnog postupka u ovom predmetu bili neprekidno blokirani u razdoblju dužem od 60 dana. Samim time očito je da kod dužnika ne postoji prijeteća nesposobnost za plaćanje budući da su nastale okolnosti, u skladu s odredbama čl. 6. st. 2. podstavak 1. SZ-a, zbog kojih se smatra da je dužnik postao nesposoban za plaćanje pa stoga u konkretnom slučaju nisu ispunjeni zakonom propisani razlozi za otvaranje predstečajnog postupka. 

Upravo stoga, sud u ovom predmetu nije u smislu odredbi čl. 31. st. 2. SZ-a pozivao predlagatelja – dužnika da dopuni podneseni prijedlog i dostavi sve potrebne isprave, odnosno da uplati potrebni predujam, jer sve i da je sud tako postupio te da je dužnik u skladu s danom uputom i u određenom roku dopunio podneseni prijedlog, zbog činjenice da je u trenutku podnošenja prijedloga za otvaranje predstečajnog postupka račun dužnika bio neprekidno blokiran u razdoblju dužem od 60 dana, to opet ne bi bio ispunjen predstečajni razlog prijeteće nesposobnosti za plaćanje odnosno ne bi bili ispunjeni uvjeti za otvaranje predstečajnog postupka.

Odredbom čl. 32. st. 2. SZ-a propisano je da ako sud utvrdi da su ispunjene pretpostavke za otvaranje stečajnog postupka, nastavit će postupak kao da je podnesen prijedlog za otvaranje stečajnog postupka. 

Budući da je kod ovog suda već (ranije) zaprimljen prijedlog Financijske agencije za otvaranje stečajnog postupka nad dužnikom, koji se vodi pod posl. br. St-854/2017, to je stoga, kao i slijedom svega naprijed navedenog, prijedlog dužnika za otvaranje predstečajnog postupka u ovom predmetu valjalo odbiti, a radi čega je sud i odlučio kao u izreci ovog rješenja. 

U Splitu, 12. listopada 2017. godine.

    S U D A C 

    Paško Bačić


POUKA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave ovog rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. 

